Tweejarige in ouerhuis doodgeskietArgieffoto: SAPD/Facebook Sers. Yanga Ngcukana, woordvoerder van die polisie, het gesê die voorval het in ŉ informele nedersetting naby Wepener in die Vrystaat plaasgevind. “ŉ Onbekende aantal verdagtes het van buite op die gesin se plakkershut losgebrand en die dogtertjie, wat op haar ma se rug vasgemaak was, is in die kop geskiet. Die ma is in die bors en arms getref en die pa is in die arm gewond. Agt patroondoppies is op die toneel gevind.” Volgens Ngcukana is die dogtertjie op die toneel dood verklaar terwyl haar ouers na die Pelonomi-hospitaal in Bloemfontein geneem is vir behandeling. Die motief vir die aanval is nog nie bekend nie en niemand is nog in hegtenis geneem nie.